b'\n_START_ARTICLE_\nLepolan hautausmaa (Viipuri)\n_START_PARAGRAPH_\nLepolan hautausmaa (ven. \xd0\xae\xd0\xb6\xd0\xbd\xd0\xbe\xd0\xb5 \xd0\xba\xd0\xbb\xd0\xb0\xd0\xb4\xd0\xb1\xd0\xb8\xd1\x89\xd0\xb5, Juzhnoje kladbi\xc5\xa1t\xc5\xa1e, Etel\xc3\xa4inen hautausmaa) sijaitsee Viipurissa Lepolan kaupunginosassa. Se on yksi kaupungin hautausmaista, joka syntyi kun Ven\xc3\xa4j\xc3\xa4n senaatti oli vuonna 1772 kielt\xc3\xa4nyt kirkkoihin hautaamisen. Ensimm\xc3\xa4iset vainajat Lepolaan haudattiin 1830-luvulla. Muita p\xc3\xa4\xc3\xa4t\xc3\xb6ksen my\xc3\xb6t\xc3\xa4 perustettuja suuria hautausmaita olivat Sorvalin ja Ristim\xc3\xa4en hautausmaat, joille hautaaminen aloitettiin jo vuosisadan vaihteessa._NEWLINE_Lepolaan on haudattu muun muassa Suomen kenraalikuvern\xc3\xb6\xc3\xb6rin\xc3\xa4 toiminut Alexander Amatus Thesleff, jonka hautamuistomerkki kunnostettiin kes\xc3\xa4ll\xc3\xa4 2012 Borodinon taistelun 200-vuotisjuhlan kunniaksi. Hautausmaalla sijaitsee my\xc3\xb6s toisen maailmansodan aikana Viipurissa ja kaupungin ymp\xc3\xa4rist\xc3\xb6ss\xc3\xa4 kaatuneiden neuvostosotilaiden muistomerkki. Siihen on kaiverrettu noin 2 000 joukkohautaan haudatun sotilaan nimet.'